העיתון "דיילי ניוז" דיווח השבוע כי בכירים בארגון אל-קאעידה תיכננו להתנקש בחייו של נשיא ארצות הברית, ג'ורג' בוש. העיתון, היוצא לאור בניו-יורק, דיווח כי לכידתו של "מספר 3" באל-קאעידה וקצין המבצעים של הארגון, אבו פראג' אל-ליבי, סיכלה את התכנית לפגוע בבוש. פרטי החקירה נשמרים בסוד אך נודע כי אל-ליבי היה אחד האנשים החשובים בארגון שהצליחו לגייס צעירים וילדים ולאמן אותם.
לאחרונה פורסמה קלטת באחד האתרים האיסלאמיים אודות ארגון אל-קאעידה. בקלטת, שפורסמה גם באתר ממר"י, המכון לחקר התקשורת במזרח התיכון, רואים ילדים מתאמנים בירי תחת חסותם של מאמנים ומדריכים מהארגון.
האימונים נערכים אי שם בהרי אפגניסטן ומשתתפים בהם ילדים בגילאי 15-25. המדריכים מכוונים ומסייעים לצעירים ואחד המדריכים אף מסייע לילד לעצום את אחת מעיניו ולירות לעבר המטרה. הסרטון מלווה בשיר עם אופי דתי שמספר על הילדים הצועדים לעבר הגבריות באמצעות השימוש בנשק: "המעשים והפעולות של הגברים הללו נחשבים כפעולות מבורכות למען הדת".